b'\n_START_ARTICLE_\nWhen I Look at You\n_START_SECTION_\nOzadje\n_START_PARAGRAPH_\nPesem "When I Look at You" sta napisala Hillary Lindsey in John Shanks. Uporabljena je bila za promocijo filma Poslednja pesem iz leta 2010, v katerem je Miley Cyrus (ki je pesem "When I Look at You" izvedla) zaigrala Veronico "Ronnie" Miller, jezno, uporni\xc5\xa1ko najstnico, ki je prisiljena pre\xc5\xbeiveti poletje s svojim odtujenim o\xc4\x8detom. Pesem je vklju\xc4\x8dena tudi v soundtrack filma. Pesem je bila tudi del naslednjega glasbenega dela Miley Cyrus, ker pa se je ujemala z zgodbo filma njenega Poslednja pesem, so jo vklju\xc4\x8dili vanj. Miley Cyrus je kasneje povedala, da med izvajanjem pesmi "When I Look at You" razmi\xc5\xa1lja o svoji dru\xc5\xbeini in ljubezni. "V bistvu je to tisto, o \xc4\x8demer govori film," je dejala. Remix pesmi, naslovljen kot "Te Miro a Ti", v katerem poleg Miley Cyrus poje tudi \xc5\xa1panski pevec David Bisbal je iz\xc5\xa1el kasneje; Miley Cyrus v njem kitice zapoje v angle\xc5\xa1\xc4\x8dini, David Bisbal pa poje v \xc5\xa1pan\xc5\xa1\xc4\x8dini in angle\xc5\xa1\xc4\x8dini.\n_START_SECTION_\nSestava\n_START_PARAGRAPH_\nPesem "When I Look at You" je pop pesem, ki traja \xc5\xa1tiri minute in osem sekund. Po mnenju Katie Byrne iz MTV News je pesem hkrati tudi balada. Napisana je v klju\xc4\x8du e-dur, glas Miley Cyrus pa se razteza \xc4\x8dez dve oktavi, od G\xe2\x82\x83 do E\xe2\x82\x85. Pesem se za\xc4\x8dne s klavirjem, nato pa Miley Cyrus za\xc4\x8dne pritajeno peti. Po drugem verzu pride na vrsto solo elektri\xc4\x8dne kitare. Temu sledijo akordi E\xe2\x80\x93G\xe2\x80\x93D\xe2\x80\x93C\xe2\x80\x93C. Jocelyn Vena iz MTV News je povedala, da pesem "When I Look at You" govori o sanjskem fantu Miley Cyrus. Po mnenju Byrneove je zadnja kitica - "You appear just like a dream to me" ("Pojavil si se kot iz sanj") - precej domi\xc5\xa1ljiska.\n_START_SECTION_\nKritike\n_START_PARAGRAPH_\nKritike s strani glasbenih kritikov so bile povpre\xc4\x8dne in me\xc5\xa1ane. Novinarka revije Variety, Lael Lowenstein, je pesem ozna\xc4\x8dila za "skoraj neizogibno uspe\xc5\xa1en singl," Heather Phares iz Allmusic pa je napisal: "Ko si pusti ... da pride do izraza pevka balad, Cyrusova zares \xc5\xbeari." Phares je dodal \xc5\xa1e: "Ravno tak\xc5\xa1na je tudi ob petju balad na EP-ju." Bill Lamb iz spletne strani About.com se s tem ni strinjal in napisal, da sta "dve baladi iz EP-ja \'When I Look At You\' in \'Obsessed,\' kot dva letaka. Miley Cyrus je ustvarila veliko uspe\xc5\xa1nico s pesmijo \'The Climb,\' vendar ti dve baladi nista tako dobri, saj je obe zapela na razli\xc4\x8den na\xc4\x8din in sta preprosto povpre\xc4\x8dni." Michael Hann iz angle\xc5\xa1kega \xc4\x8dasopisa The Guardian je pesem "When I Look at You" ozna\xc4\x8dil za eno izmed "najslab\xc5\xa1ih balad" z EP-ja The Time of Our Lives.\n_START_SECTION_\nDose\xc5\xbeki\n_START_PARAGRAPH_\nV Zdru\xc5\xbeenih dr\xc5\xbeavah Amerike je pesem "When I Look at You" ob koncu tedna 23. januarja 2009 pristala na oseminosemdesetem mestu glasbene lestvice Billboard Hot 100. Ob koncu tedna 17. aprila 2009 se je uvrstila na \xc5\xa1estnajsto, \xc5\xa1e pred tem pa na petindvajseto mesto lestvice Billboard Hot 100. Pesem je pristala tudi na osemnajstem mestu Billboardove lestvice Adult Contemporary Chart._NEWLINE_Pesem je do\xc5\xbeivela precej\xc5\xa1en uspeh tudi v Avstraliji in Novi Zelandiji. Uvrstila se je namre\xc4\x8d na petdeseto mesto lestvice Australian Singles Chart in po treh tednih zasedla devetnajsto mesto na tej isti lestvici. V Novi Zelandiji je pesem "When I Look at You" pristala na sedemindvajsetem mestu. Pesem je zasedla tudi sedemindevetdeseto mesto lestvice UK Singles Chart (Zdru\xc5\xbeeno kraljestvo). Ob koncu tedna 1. aprila 2010 je pristala na petin\xc5\xa1tiridesetem mestu lestvice irske Irish Singles Chart. V Evropi je pesem "When I Look at You" pri\xc5\xa1la na triindvajseto mesto belgijske lestvice Belgian Tip Singles Chart (Valonija) in devetin\xc5\xa1tirideseto mesto \xc5\xa1vicarske lestvice Swiss Singles Chart.\n_START_SECTION_\nVideospot\n_START_PARAGRAPH_\nVideospot za pesem "When I Look at You" je re\xc5\xbeiral Adam Shankman, producent filma Poslednja pesem, snemali pa so ga 16. avgusta 2009 na mnogih podro\xc4\x8djih v Savannahu, Georgia. "Predpostavka videospota za pesem \'When I Look at You\' je to, da predstavimo povezavo med Miley, klavirjem in glasbo, njeno razmerje z Liamom in njeno povezavo s pesmijo," je dejal Shankman, ko so ga povpra\xc5\xa1ali po konceptu videospota. Verjame, da je med snemanjem filma Poslednja pesem do izraza pri\xc5\xa1la "enkratna kemija" med Miley Cyrus in Liamom Hemsworthom, ki se je nato pokazala tudi v videospotu. Videospot se za\xc4\x8dne z velikim klavirjem na pomolu, do katerega se sprehodi Miley Cyrus. Nato, oble\xc4\x8dena v belo obleko, za\xc4\x8dne igrati nanj. Avstralski igralec Liam Hemsworth, ki je v filmu Poslednja pesem upodobil Willa Blakeleeja, se pojavi ob klavirju, ko Miley Cyrus ni prisotna. V ostalih delih videospota Miley Cyrus poje in igra na klavir v gozdu, na pla\xc5\xbei ali na dvori\xc5\xa1\xc4\x8du pred dvorcem. Scene, ki v videospot sicer niso bile vklju\xc4\x8dene, prikazujejo Miley Cyrus in Liama Hemswortha med poljubljanjem na polju p\xc5\xa1enice. Videospot se kon\xc4\x8da na podoben na\xc4\x8din, kot se je za\xc4\x8del, s sceno samega klavirja na pomolu. Kasneje so posneli \xc5\xa1e dve alternativni verziji videospota: ena nadomesti scene z Miley Cyrus in Liamom Hemsworthom z odlomki iz filma Poslednja pesem, druga pa je videospot za remix pesmi, posnet z Davidom Bisbalom. V slednjem romanti\xc4\x8dne scene nadomestijo z Bisbalom med petjem na pla\xc5\xbei in v gozdu; te scene je re\xc5\xbeiral Marc Roussel._NEWLINE_Videospot so uradno izdali 21. februarja 2010 preko kanala ABC Family, vendar se je \xc5\xbee od 11. septembra 2009 predvajal na internetu. Jocelyn Vena iz MTV News je \xc4\x8destitala Shakmanu za romanti\xc4\x8dne prizore v videospotu. Dejala je: "Cyrusova je nedvomno odrasla, kar je svetu \xc5\xbeelela dokazati \xc5\xbee nekaj \xc4\x8dasa. In kljub temu, da v videu ni resni\xc4\x8dne skladnosti, nam poka\xc5\xbee, da je Miley Cyrus pripravljena zapustiti serijo Hannah Montana." Jefferson Reid iz E! je prvi objavil, da so v videospotu uporabljene tudi scene iz filma Poslednja pesem in dejal, da odlomki produkcijo naredijo visoke vrednosti, "vendar stvari z lahkoto obdr\xc5\xbeijo na o\xc4\x8deh".\n_START_SECTION_\nNastopi v \xc5\xbeivo\n_START_PARAGRAPH_\nMiley Cyrus je s pesmijo "When I Look at You" leta 2009 nastopila na svoji prvi svetovni turneji, turneji Wonder World Tour. S pesmijo je nastopila na vsakem koncertu, med nastopom pa je vsaki\xc4\x8d nosila \xc4\x8drno obleko s trakom, podalj\xc5\xa1anim do njenih kolen. Nastopi so se pri\xc4\x8deli z velikim ekranom, na katerem se je prikazal napovednik za film Poslednja pesem; tako so napovednik prvi\xc4\x8d predvajali 14. septembra 2009 v Portlandu, Oregon na koncertu v areni Rose Garden Arena, ki je bil hkrati tudi prvi koncert Miley Cyrus v sklopu turneje Wonder World Tour. Miley Cyrus se je nato pojavila z dna odra, ko je sedela na klopci in za\xc4\x8dela igrati na klavir. \xc4\x8cez pesem je tudi vstala in izvajala pesem dalje, posnetki s filma Poslednja pesem pa so se vrteli v njeni vi\xc5\xa1ini. Miley Cyrus je v intervjuju v dokumentarnem filmu, ki so ga snemali med turnejo nastop ozna\xc4\x8dila kot "odlomek" iz filma Poslednja pesem in hkrati izrazila tudi razburjenje zaradi \xc5\xbeivljenja najstnice, ki ga je upodobila v filmu. Melinda M. Thompson iz revije The Oregonian je verjela, da je igranje klavirja na prvem koncertu turneje Wonder World Tour med izvedbo pesmi "When I Look at You" dokazalo, da je Miley Cyrus "dekle z mnogimi talenti, ki se je svoje zvezdni\xc5\xa1ke mo\xc4\x8di pravzaprav komaj za\xc4\x8dela zavedati." Mikael Wood iz revije The Los Angeles Times, ki je bil prisoten na koncertu 22. septembra 2009 v Los Angelesu, Kalifornija v areni Staples Center je napisal: "\xc5\xa0e enkrat, Miley v katero verjamemo je veliko bolj prisiljena kot resni\xc4\x8dna."_NEWLINE_Po izidu te pesmi kot singla je Miley Cyrus 24. marca 2010 z "When I Look at You" nastopila v deveti sezoni pevskega tekmovanja American Idol, v istem mesecu pa je bila mentorica tekmovalcev. Oble\xc4\x8dena v dolgo, belo satenasto obleko je z izvedbo pesmi za\xc4\x8dela, ko je sedela na klopci in igrala na klavir, kasneje pa je vstala in za\xc4\x8dela peti; v ozadju so se pokazala drevesa in motna svetloba. Katie Byrne iz MTV News je komentirala: "Cyrusova je o\xc4\x8ditno izkoristila lastni nasvet, da naj se izvajalec pove\xc5\xbee z ob\xc4\x8dinstvom in med dramati\xc4\x8dnim nastopom nave\xc5\xbee o\xc4\x8desni stik." Monica Herrera iz revije Billboard je napisala, da Miley po u\xc4\x8denju tekmovalcem njim samim "poka\xc5\xbee, kako se to zares dela." Miley Cyrus je s pesmijo kasneje nastopila tudi na MSN Movies. Njen prvi televizijski nastop pesmi zunaj Zdru\xc5\xbeenih dr\xc5\xbeav Amerike je bila izvedba pesmi na koncertu Rock in Rio v Lizboni, Portugalska 29. maja 2010. S pesmijo "When I Look At You" je Miley Cyrus 4. junija 2010 nastopila tudi na koncertu Rock in Rio v Madridu, \xc5\xa0panija.'